b"\n_START_ARTICLE_\nNumerai\n_START_PARAGRAPH_\nNumerai (lot. numeri, vns. numerus 'skai\xc4\x8dius')\xc2\xa0\xe2\x80\x93 Senov\xc4\x97s Romos kariuomen\xc4\x97s i\xc5\xa1 ne Romos pilie\xc4\x8di\xc5\xb3 r\xc5\xab\xc5\xa1is, imta naudoti Adriano laikais (II a.) ir papild\xc5\xbeiusi legionus ir auksiliarijus. Sudaryta i\xc5\xa1 provincij\xc5\xb3 milicijos._NEWLINE_Numerai sudarydavo nedidelius dalinius, nuo ma\xc5\xbedaug 300 iki 90 kari\xc5\xb3. Dalis numer\xc5\xb3 b\xc5\xabdavo p\xc4\x97stininkai, dalis\xc2\xa0\xe2\x80\x93 kavalerija. Numer\xc5\xb3 vadai paprastai b\xc5\xabdavo prefektai ar karo trib\xc5\xabnai._NEWLINE_Numerus verbuodavo i\xc5\xa1 pajungt\xc5\xb3 provincij\xc5\xb3 ir valstybi\xc5\xb3 klien\xc4\x8di\xc5\xb3 gyventoj\xc5\xb3, taip pat\xc2\xa0\xe2\x80\x93 i\xc5\xa1 taut\xc5\xb3, gyvenan\xc4\x8di\xc5\xb3 u\xc5\xbe Romos rib\xc5\xb3. Numerai b\xc5\xabdavo ma\xc5\xbeiau organizuoti ir romanizuoti negu auksiliarijai, juose labiau pasireik\xc5\xa1davo nacionalin\xc4\x97 specifika. Numerai rengdavosi savo nacionaline apranga, b\xc5\xabdavo ginkluoti savais ginklais, jiems vadovaudavo savi vadai. Numer\xc5\xb3 daliniuose komandos b\xc5\xabdavo duodamos ne lotyni\xc5\xa1kai, o j\xc5\xb3 pa\xc4\x8di\xc5\xb3 kalba, jie naudodavo savo karo \xc5\xa1\xc5\xabkius._NEWLINE_Numerai kaip kariuomen\xc4\x97s r\xc5\xab\xc5\xa1is imti naudoti prireikus pigios, bet kovingos kariuomen\xc4\x97s, kuri pad\xc4\x97jo i\xc5\xa1laikyti lengv\xc5\xb3j\xc5\xb3 p\xc4\x97stinink\xc5\xb3 ir kavalerijos balans\xc4\x85. Numerai b\xc5\xabdavo pras\xc4\x8diau ginkluoti ir apmokyti lyginant su auksiliarijais ar juo labiau legionieriais. Kaudavosi da\xc5\xbeniausiai naudodami savo vietin\xc4\x99 taktik\xc4\x85._NEWLINE_Numerus naudodavo kaip pasienio \xc5\xbevalgus. Rom\xc4\x97nai numer\xc5\xb3 nelaik\xc4\x97 vertinga kariuomen\xc4\x97s r\xc5\xab\xc5\xa1imi, kautyn\xc4\x97se atremiant prie\xc5\xa1\xc5\xb3 atakas neretai stengdavosi pirmiausia panaudoti b\xc5\xabtent numerus."